DDD พุ่งกระฉูด 22% วางเป้ารายได้ปีนี้โต 30% เน้นกลุ่มลูกค้าเดิม-รุกออนไลน์มากขึ้น
DDD พุ่งกระฉูด 22% โดย ณ เวลา 14.48 น. อยู่ที่ระดับ 23.40 บาท บวก 4.30 บาท วางเป้ารายได้ปีนี้โต 30% เน้นกลุ่มลูกค้าเดิม-รุกออนไลน์มากขึ้น
4 มิ.ย. 2564

ผู้สื่อข่าวรายงานว่า วันนี้(4 มิ.ย.64) ราคาหุ้นบริษัท ดู เดย์ ดรีม จำกัด (มหาชน) หรือ DDD ณ เวลา 14.48 น. อยู่ที่ระดับ 23.40 บาท บวก 4.30 บาท หรือ 22.51% ราคาปรับตัวขึ้นสูงสุดที่ 24.00 บาท ราคาปรับตัวลงต่ำสุดที่ 18.80 บาท ด้วยมูลค่าซื้อขาย 491.37 ล้านบาท

โดยก่อนหน้านี้ นางสาวนันทวรรณ สุวรรณเดช ประธานเจ้าหน้าที่บริหาร บริษัท ดู เดย์ ดรีม จำกัด (มหาชน) หรือ DDD ผู้ผลิตและจำหน่ายผลิตภัณฑ์สเนลไวท์ อุปกรณ์ตกแต่งทรงผมเลอซาช่าและยาสีฟันสปาร์คเคิล เปิดเผยว่า ผลการดำเนินงานไตรมาส1/64 บริษัทมีกำไรสุทธิอยู่ที่ 255 ล้านบาท เติบโต จากช่วงเดียวกันของปีก่อน ที่ขาดทุนอยู่ที่ 11 ล้านบาท
ขณะเดียวกันในไตรมาส 1/64 บริษัทยังมีรายได้จากการขายอยู่ที่ 311.41 ล้านบาท เติบโต 63.7% จากช่วงเดียวกันของปีก่อน ที่มีรายได้จากการขายอยู่ที่ 190.24 ล้านบาท เนื่องจากการเข้าซื้อกิจการของกลุ่มบริษัท คิวรอน จำกัด ตั้งแต่วันที่ 3 มีนาคม 2563 ทำให้รายได้จากส่วนธุรกิจผลิตภัณฑ์เสริมความงาม เพิ่มขึ้นจากช่วงเดียวกันของปีก่อน
บริษัทมีรายได้จากการขายในประเทศในไตรมาส 1/64 อยู่ที่  257.95 ล้านบาท เติบโต 78.9% จากช่วงเดียวกันของปีก่อน ที่มีรายได้จากการขายในประเทศอยู่ที่ 144.24 ล้านบาท และมีรายได้จากการขายต่างประเทศอยู่ที่ 53.46 ล้านบาท เติบโต 16.20% จากช่วงเดียวกันของปีก่อน ที่มีรายได้จากการขายต่างประเทศอยู่ที่ 46.01 ล้านบาท ที่เป็นผลมาจากประเทศฟิลิปปินส์สามารถขยายช่องทางการจัดจำหน่ายได้มากขึ้น อาทิ จำนวนร้านค้า,การจำหน่ายผ่านช่องทางออนไลน์ และการออกผลิตภัณฑ์ใหม่เพื่อตอบโจทย์ผู้บริโภคมากขึ้น
นอกจากนี้ในปี 2564 บริษัทมีการมุ่งเน้นการเข้าถึงกลุ่มลูกค้าเดิม และจะเน้นช่องทางออนไลน์เป็นหลัก เพื่อเพิ่มฐานลูกค้าใหม่ๆให้มากเพิ่มขึ้น ลดผลกระทบจากสถานการณ์การแพร่ระบาดของโควิด-19
ตั้งเป้ารายได้ปี 2564 เติบโต 25-30% จากปีก่อน มีกลยุทธ์การขยายตลาดที่มุ่งเน้นการจำหน่ายสินค้าที่ครอบคลุมกลุ่มผู้บริโภคโดยเฉพาะตลาดในประเทศและประเทศฟิลิปปินส์ ผ่านการออกสินค้าใหม่ที่เน้นนวัตกรรมและตอบโจทย์การใช้งานของผู้บริโภคในกลุ่มผลิตภัณฑ์บำรุงผิวและดูแลสุขภาพ พร้อมกันนี้บริษัทมีการปรับกลยุทธ์การสื่อสารโฆษณาที่ตรงกลุ่มเป้าหมายผ่านสื่อต่างๆ โดยเฉพาะช่องทางออนไลน์